Sao Paolo er en stor mundfuld. Latinamerikas største by er spækket med oplevelser, og noget af det, der må stå øverste på enhvers liste, må være at besøge det enorme Mercadao Municipal, der er byens marked med alskens lækkerier for både ganen og øjet. Den enorme bygning har blandt andet vinduer, der er importeret fra Tyskland, og det er en kæmpe oplevelse bare at være der. Når du har været på markedet, kan du hvile både øjne og ører i den indbydende park Parque do Ibirapuera med legepladser, søer, cykelruter og en stribe museer. Alt sammen i rolige og grønne omgivelser. Kunstmuseet Sao Paolo - MASP regnes for et af de vigtigste museer på den sydlige halvkugle, og her udstilles tusindvis af malerier af både brasilianske og internationale navne i et svimlende moderne arkitektonisk mesterværk af en bygning. I kvarteret Liberdade finder du verdens største samling af japanere uden for Japan. Her er japanske lamper i gaderne, stribevis af sushi-restauranter og en avis på japansk.